[pic] | EVROPSKA KOMISIJA |

Bruselj, 15.4.2010

COM(2010)164 konč.

2008/0222 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta v prvi obravnavi o sprejetju spremenjenega predloga direktive Evropskega parlamenta in Sveta o navajanju porabe energije in drugih virov izdelkov, ki vplivajo na rabo energije, s pomočjo nalepk in standardiziranih podatkov o izdelku (prenovitev)

2008/0222 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta v prvi obravnavi o sprejetju spremenjenega predloga direktive Evropskega parlamenta in Sveta o navajanju porabe energije in drugih virov izdelkov, ki vplivajo na rabo energije, s pomočjo nalepk in standardiziranih podatkov o izdelku (prenovitev)

1. OZADJE

Datum predložitve predloga Evropskemu parlamentu in Svetu COM(2008)0778 – 2008/0222(COD) | 13. november 2008 |

Datum mnenja Evropskega ekonomsko-socialnega odbora | 24. marec 2009 |

Datum mnenja Evropskega parlamenta, prva obravnava | 5. maj 2009 |

Datum mnenja Odbora regij | 19. marec 2010 |

Datum sprejetja stališča Sveta v prvi obravnavi | [14.] april 2010 |

2. CILJ PREDLOGA KOMISIJE

Cilj prenovitve direktive o energijskem označevanju ali „DEO“ je razširitev njenega področja uporabe (trenutno je omejena na gospodinjske aparate) na izdelke v komercialnem in industrijskem sektorju. Področje uporabe razširi tudi na izdelke, ki vplivajo na rabo energije in njihova uporaba omogoča varčevanje z energijo, čeprav sami ne porabljajo energije. S tem se področje uporabe uskladi z nedavno razširjenim področjem uporabe direktive o okoljsko primerni zasnovi izdelkov. Pri tem se upoštevata splošna cilja zagotoviti prosti pretok izdelkov in zmanjšati njihovo porabo energije (in drugih pomembnih virov), kar zagotavlja varovanje okolja in prispeva k zmanjšanju emisij CO2. Nova okvirna direktiva o označevanju bo ključni element integrirane trajnostne okoljske politike za izdelke, ker bo vključevala pobude glede spodbud in javnih razpisov. Predlog ima obliko prenovitve.

3. PRIPOMBE NA STALIŠČE SVETA

3.1. Splošne pripombe na stališče Sveta

Besedilo dogovorjenega stališča Sveta je vsebinsko in večinoma skladno s predlogom Komisije, zato ga lahko ta v celoti podpre.

3.2. Sporazum o stališču Sveta v prvi obravnavi

Dogovorjeno stališče Sveta je rezultat medinstitucionalnih pogajanj v dvostopenjskem postopku. Prva stopnja je vključevala tehnično vsebino predloga, druga pa prilagajanje predloga Lizbonski pogodbi glede pravne podlage in določb o komitologiji.

Kar zadeva tehnično vsebino, je predsednik odbora ITRE Herbert Reul 2. decembra 2009 potrdil, da Parlament soglaša z besedilom, ki je bilo dogovorjeno na zadnjem političnem trialogu 17. novembra 2009 in ga je 19. novembra 2009 odobril Odbor stalnih predstavnikov.

V zvezi s prilagajanjem Lizbonski pogodbi je doseženo soglasje 24. marca 2010 odobril Odbor stalnih predstavnikov, 25. marca pa ga je potrdil predsednik parlamentarnega odbora ITRE Herbert Reul.

Dogovorjeno stališče Sveta je bilo uradno sprejeto s pisnim postopkom [14.] aprila 2010.

Glavne teme pogajanj, o katerih je bil dosežen dogovor, so:

- Sprememba pravne podlage (preambula): ker je začela veljati Lizbonska pogodba, sta se Svet in Parlament dogovorila o spremembi pravne podlage, in sicer je po novem to člen 194 PDEU, pri čemer sta upoštevala, da je cilj direktive predvsem zagotoviti varčevanje z energijo. Ker sta stališče in cilj direktive spodbujati energetsko učinkovitost ob upoštevanju vidikov notranjega trga iz člena 114 PDEU, lahko Komisija soglaša s spremembo pravne podlage njenega predloga s člena 114 PDEU na člen 194 PDEU ter to spremembo vključi v dodatek k Sporočilu (2009)665 končno.

- Delegirani akti: ker je začela veljati Lizbonska pogodba, sta se Svet in Parlament dogovorila glede določb v zvezi z delegiranimi akti iz členov 10, 11, 11a in 11b. Priloži se izjava Komisije za pojasnilo, da se pri uradnem obvestilu o delegiranih aktih upošteva obdobje, ko institucije ne delajo (Priloga 1). Priložena bo tudi skupna izjava Sveta, Parlamenta in Komisije, ki navaja, da določbe te direktive niso precedens v zvezi z izvajanjem člena 290 PDEU (Priloga II).

- Razširitev področja uporabe (člen 1(1)–(2)): Področje uporabe se razširi, da zajame vse z energijo povezane izdelke v gospodinjskem, komercialnem in industrijskem sektorju, kot je predlagala Komisija.

- Nepooblaščena uporaba nalepke (člen 2): vstavi se jezik za pojasnitev, kaj je zakonita in nezakonita uporaba nalepke.

- Nadzor trga (člen 3): določbe o nadzoru trga se okrepijo za zagotavljanje boljšega izvajanja direktive.

- Zahteve glede oglaševanja (člen 4(a) in (b)): vstavi se nova določba, ki zahteva, da se razred energetske učinkovitosti navede v vsakem oglasu, ki vključuje informacije v zvezi z energijo ali ceno izdelkov, ki jih zajemajo delegirani akti.

- Javno naročilo (člen 9(1) in (2)): države članice se spodbuja, naj pri javnih naročilih zahtevajo najvišji razred energetske učinkovitosti (pri čemer se upošteva stroškovna učinkovitost, gospodarska izvedljivost, tehnična primernost in ustrezna konkurenčnost).

- Spodbude (člen 9(3)–(4)): podobno kot pri javnih naročilih se države članice spodbuja, naj pri zagotavljanju spodbud za državljane zahtevajo najvišji razred energetske učinkovitosti ali jih spodbujajo, naj si celo prizadevajo še za boljše rezultate, in sicer tako da uveljavljajo najvišje ravni učinkovitosti. Ta direktiva davčnih in fiskalnih ukrepov ne dopušča za spodbude.

- Zasnova nalepk (člen 11(4)(d): Lestvici A–G, ki ostaja podlaga, se lahko dodajo trije dodatni razredi (A+, A++, A+++). Komisija lahko opravi pregled, kadar je znaten delež izdelkov uvrščen v dva najvišja razreda energetske učinkovitosti (A++/+++) in je nadaljnje razlikovanje utemeljeno. Priloži se izjava Komisije, v kateri je pojasnjeno, kaj pomeni „znaten delež izdelkov“. V uvodni izjavi bo navedeno, da bo v času pregledovanja okvirne direktive (do leta 2014) pri pregledu nalepke dovoljena ponovna določitev mer.

4. SKLEP

Stališče Sveta izpolnjuje cilje začetnega predloga Komisije. Komisija zato besedilo podpira.

PRILOGA I Izjave Komisije o predlogu direktive Evropskega parlamenta in Sveta o navajanju porabe energije in drugih virov izdelkov, ki vplivajo na rabo energije, s pomočjo nalepk in standardiziranih podatkov o izdelku (prenovitev)

Člen 1(2)

„Pri izdelovanju prednostnega seznama izdelkov, ki vplivajo na rabo energije, iz uvodne izjave [3a] bo Komisija ustrezno upoštevala tudi gradbene izdelke, ki vplivajo na rabo energije, in zlasti možne prihranke energije, ki jih je mogoče doseči z označevanjem nekaterih od teh izdelkov, saj stavbe predstavljajo 40 % skupne porabe energije v EU.“

Člen 11(2)

„Ko bo Komisija na podlagi prenovljene direktive predlagala nove izvedbene ukrepe, bo zagotovila, da se zakonodaja ne bo prekrivala in da bo ohranjena splošna usklajenost zakonodaje EU o izdelkih.“

Člen 11(4)(d)

Znaten delež izdelkov za pregled energijskega označevanja

„Komisija meni, da je delež izdelkov v obeh najvišjih razredih energetske učinkovitosti znaten, če se lahko oceni, da

- število modelov, ki so na voljo na notranjem trgu in dosegajo razred A+++ ali A++, predstavlja najmanj eno tretjino celotnega števila zadevnih razpoložljivih modelov ali

- delež izdelkov, ki dosegajo razred A+++ ali A++, predstavlja najmanj eno tretjino letne prodaje izdelkov na notranjem trgu

- ali oboje.“

Informacije za potrošnike

„Komisija podpira uporabo instrumentov Skupnosti, kot je program Inteligentna energija – Evropa, da prispevajo k:

- pobudam za povečanje ozaveščenosti končnih uporabnikov o prednostih označevanja z energijskimi nalepkami,

- pobudam za spremljanje razvoja trga in tehnološkega razvoja v smeri energetsko učinkovitejših izdelkov, zlasti z določanjem najboljših modelov v različnih skupinah izdelkov in dajanjem na voljo informacij vsem zainteresiranim stranem, kot so potrošniške organizacije, industrija in okoljske nevladne organizacije, z namenom obsežnega posredovanja informacij potrošnikom.Takšno spremljanje bi se lahko uporabilo kot kazalnik za pregled ukrepov glede označevanja in/ali okoljsko primerne zasnove, sprejetih na podlagi direktiv 1992/75/EGS in 2005/32/ES. “

Obdobje, ko institucije ne delajo

„Evropska komisija je seznanjena z mnenjem Evropskega parlamenta in Sveta, da je treba pri uradnih obvestilih o delegiranih aktih – razen v primerih, ko zakonodajni akt predpisuje nujni postopek – upoštevati obdobja, ko institucije ne delajo (zimske in poletne počitnice, evropske volitve), in tako zagotoviti Evropskemu parlamentu in Svetu možnost, da izvajata svoja pooblastila v rokih, določenih v ustreznih zakonodajnih aktih, ter je pripravljena ravnati v skladu s tem.“

PRILOGA II

Institucionalna izjava

Izjava Evropskega parlamenta, Sveta in Komisijeo členu 290 PDEU

„Evropski parlament, Svet in Komisija izjavljajo, da določbe te direktive ne vplivajo na katero koli prihodnje stališče institucij glede izvajanja člena 290 PDEU ali na posamezne zakonodajne akte, ki vsebujejo omenjene določbe.“